## Ministru kabineta noteikumu projekta

### **“Noteikumi par pašvaldību finanšu izlīdzināšanas fonda ieņēmumiem**

**un to sadales kārtību 2021. gadā”**

sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Netiek aizpildīts saskaņā ar Ministru kabineta 2009. gada 15.decembra instrukcijas Nr.19 “Tiesību akta projekta sākotnējās ietekmes izvērtēšanas kārtība” 5.1 punktu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Noteikumi par pašvaldību finanšu izlīdzināšanas fonda ieņēmumiem un to sadales kārtību 2021. gadā” (turpmāk – noteikumu projekts) izstrādāts, pamatojoties uz Pašvaldību finanšu izlīdzināšanas likuma 9. panta otro daļu, kas nosaka to, ka Ministru kabinets divu nedēļu laikā pēc gadskārtējā valsts budžeta likuma izsludināšanas izdod noteikumus par pašvaldību finanšu izlīdzināšanas fonda (turpmāk – izlīdzināšanas fonds) ieņēmumiem un to sadales kārtību attiecīgajā budžeta gadā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Pašvaldību finanšu izlīdzināšanas likuma 9. panta otro daļu šādi noteikumi jāizstrādā katru gadu, nosakot katrai pašvaldībai aprēķināto no izlīdzināšanas fonda izmaksājamo dotāciju vai izlīdzināšanas fondā veicamās iemaksas un kārtību, kādā tiek veiktas iemaksas izlīdzināšanas fondā un izmaksāta dotācija no tā, kā arī aprēķināto izlīdzināmo vienību skaitu katrā pašvaldībā, pamatojoties uz iedzīvotāju skaitu, pašvaldības teritorijas platību kvadrātkilometros, iedzīvotāju ienākuma nodokļa un nekustamā īpašuma nodokļa prognozi.  Noteikumu projektā ņemtas vērā izmaiņas, kuras 2021. gadā ieviesīs administratīvi teritoriālā reforma. Izlīdzināšanas fonda ieņēmumi un izdevumi tiek rēķināti par diviem periodiem: no 2021. gada 1. janvāra līdz 2021. gada 30. jūnijam 119 pašvaldībām un no 2021. gada 1. jūlija līdz 2021. gada 31. decembrim 42 pašvaldībām.  Atbilstoši pašvaldību finanšu izlīdzināšanas aprēķinam kopējie finanšu izlīdzināšanas fonda ieņēmumi 2021. gadā 119 pašvaldībām plānoti 272,65 milj*. euro*, kurus veido valsts budžeta dotācija 198,69 milj. *euro* (t.sk. speciālā dotācija 162,87 milj. *euro*) un kopējās pašvaldību iemaksas 73,96 milj. *euro*.  Saskaņā ar Administratīvo teritoriju apdzīvotu vietu likuma pārejas noteikumu 19. punktu dotācijas no pašvaldību finanšu izlīdzināšanas fonda un iemaksas pašvaldību finanšu izlīdzināšanas fondā tiek pārskaitītas kā summa no apvienojamām pašvaldībām apstiprinātajiem līdzekļiem. Ņemot vērā, ka atsevišķos gadījumos jaunizveidotā novadā apvienojas gan pašvaldības, kas veic iemaksas izlīdzināšanas fondā, gan pašvaldības, kas saņem dotāciju no izlīdzināšanas fonda, pašvaldību kopējās plānotās iemaksas un kopējā plānotā dotācija 2021.gada II pusgadā aritmētiski izmainās – kopējie finanšu izlīdzināšanas fonda ieņēmumi I pusgadā ir 136,32 milj. *euro,* bet II pusgadā – 134,75 milj. *euro* un kopējās iemaksas I pusgadā ir 36,98 milj. *euro*, bet II pusgadā – 35,41 milj. *euro*.  Noteikumu projekta 1.pielikumā un 2.pielikumā ir norādītas 2021.gadam plānotās pašvaldību iemaksas un dotācijas no pašvaldību finanšu izlīdzināšanas fonda I pusgadā un II pusgadā. Pašvaldību iemaksas tiek veiktas atbilstoši noteikumu projekta 6. un 7.punktam, t.i., kā noteikts % no iedzīvotāju ienākuma nodokļa faktiski saņemtās daļas, savukārt izmaksas no fonda – atbilstoši noteikumu projekta 9. punktam, t.i., kā noteikts % no pašvaldību finanšu izlīdzināšanas fondā iemaksātajiem līdzekļiem.  Noteikumu projektā papildus iekļautas ziņas par to pašvaldību, kas administratīvi teritoriālo reformas ietvaros tiek sadalītas, piekritīgo dotācijas apmēru teritoriālām vienībām, lai nodrošinātu korektu finanšu pārskatu datu sagatavošanu par 2021. gadu. Līdz ar to finanšu izlīdzināšanas aprēķini par periodu no 2021. gada 1. janvāra līdz 2021. gada 30. jūnijam papildus norādīti Aglonas novada Aglonas pagastam, Inčukalna novada Vangažu pilsētai, Limbažu novada Skultes pagastam.  Lai nodrošinātu viennozīmīgu administratīvo teritoriju identificēšanu, tām, saskaņā ar Ministru kabineta 2017. gada 21. marta noteikumiem Nr. 152 “Administratīvo teritoriju un teritoriālo vienību klasifikatora noteikumi”, tiek piešķirti klasifikācijas kodi. Grozījumi iepriekš minētajos Ministru kabineta noteikumos, kas paredzētu jauno administratīvo teritoriju klasifikatoru, vēl nav veikti, līdz ar to klasifikācijas kodi jaunizveidojamajām pašvaldībām nav zināmi. Ņemot vērā iepriekš minēto, noteikumu pielikumos, kuros norādītas pašvaldību iemaksas un pašvaldībām izmaksājamā dotācija no izlīdzināšanas fonda, 42 pašvaldību dalījumā, klasifikācijas kodi nav norādīti. Kad būs apstiprināti jaunie administratīvo teritoriju klasifikācijas kodi, tiks veikti grozījumi noteikumos, iekļaujot tajos jaunos klasifikācijas kodus.  Valsts budžeta dotācija izlīdzināšanas fondā ieskaitāma likuma „Par valsts budžetu 2021. gadam" 4. panta 1. punktā noteiktajā apmērā saskaņā ar Finanšu ministrijas apstiprinātu finansēšanas plānu.  Valsts kase iemaksas izlīdzināšanas fondā pārskaita atbilstoši iedzīvotāju ienākuma nodokļa sadalei, t.i., kad no iedzīvotāju ienākuma nodokļa ieņēmumu budžeta sadales konta Valsts kase veic nodokļa sadali, attiecīgi tiek arī ieturētas iemaksas izlīdzināšanas fondā no šī konta atbilstoši nodokļa ieņēmumu izpildei šo noteikumu 1. pielikumā norādīto iemaksu procentu apmērā. Savukārt pašvaldībām dotāciju no izlīdzināšanas fonda Valsts kase izmaksā atbilstoši šo noteikumu 2. pielikumā minētajam procentuālajam sadalījumam. Saskaņā ar Pašvaldību finanšu izlīdzināšanas likuma 10. panta trešo daļu Valsts kase dotāciju no izlīdzināšanas fonda pašvaldībām izmaksā divas reizes mēnesī – ne vēlāk kā līdz attiecīgā mēneša 15. un 25. datumam.  Lai nodrošinātu korektu finanšu pārskatu datu sagatavošanu par 2021. gadu, Valsts kase sagatavos un 2021. gada 30. jūnijā Valsts kases tīmekļa vietnē [www.kase.gov.lv](http://www.kase.gov.lv) (sadaļā: Norēķini ar pašvaldībām) publicēs informāciju par 2021. gada pirmajā pusgadā no pašvaldību finanšu izlīdzināšanas fonda pašvaldībām pārskaitītās dotācijas attiecināto daļu saskaņā ar šo noteikumu 2. pielikuma pirmo daļu uz šādām teritoriālām vienībām: Inčukalna novada pašvaldībai attiecībā uz Vangažu pilsētu; Aglonas novada pašvaldībai attiecībā uz Aglonas pagastu; Limbažu novada pašvaldībai attiecībā uz Skultes pagastu.  Noteikumu projektā noteikts, ka jaunizveidojamām pašvaldībām līdz 2021. gada 5. jūlijam jāpaziņo Valsts kasei kontu, uz kuru izmaksāt dotāciju no izlīdzināšanas fonda par 2021. gada otro pusgadu.  Plānojot 2021. gada budžetu, pašvaldības atbilstoši Finanšu ministrijas tīmekļa vietnē[[1]](#footnote-1) ievietotajam pašvaldību finanšu izlīdzināšanas aprēķinam 2021. gadam, ņem vērā visam gadam plānoto iedzīvotāju ienākuma nodokļa un nekustamā īpašuma nodokļa ieņēmumu prognozi, kā arī dotāciju no izlīdzināšanas fonda un iemaksu izlīdzināšanas fondā apmēru. |
| 3. | Projekta izstrādē iesaistītās institūcijas | Finanšu ministrija, Valsts kase. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecināms uz pašvaldībām. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Pašvaldību finanšu uzraudzības politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu.  Projekts nosūtīts viedokļa sniegšanai Latvijas Pašvaldību savienībai (turpmāk – LPS). |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2020. gada 9. novembrī publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Pašvaldību finanšu uzraudzības politika”, adrese:  [https://www.fm.gov.lv/lv/sabiedribas\_lidzdaliba/](https://www.fm.gov.lv/lv/sabiedribas_lidzdaliba/tiesibu_aktu_projekti/pasvaldibu_finansu_uzraudzibas_politika" \l "project683)  [tiesibu\_aktu\_projekti/pasvaldibu\_finansu\_uzraudzibas\_](https://www.fm.gov.lv/lv/sabiedribas_lidzdaliba/tiesibu_aktu_projekti/pasvaldibu_finansu_uzraudzibas_politika" \l "project683)  [politika#project683](https://www.fm.gov.lv/lv/sabiedribas_lidzdaliba/tiesibu_aktu_projekti/pasvaldibu_finansu_uzraudzibas_politika" \l "project683)  Sagatavojot Ministru kabineta un LPS vienošanās un domstarpību protokolu par 2021. gada budžetu, ar LPS panākta vienošanās, kas paredz, ka 2021. gadā tiek saglabāts esošais pašvaldību finanšu izlīdzināšanas aprēķina modelis. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, Valsts kase, Valsts ieņēmumu dienests un pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Iesaistītās institūcijas noteikumu projekta izpildi nodrošina to esošo funkciju un uzdevumus ietvaros.  Noteikumu projekta izpildei nav nepieciešams radīt jaunas vai likvidēt esošās institūcijas, kā arī nav nepieciešams reorganizēt esošās institūcijas. |
| 3. | Cita informācija | Nav. |

|  |  |
| --- | --- |
|  |  |

Finanšu ministrs Jānis Reirs

Locāne, 67083876

[Lasma.Locane@fm.gov.lv](mailto:Lasma.Locane@fm.gov.lv)

1. <https://www.fm.gov.lv/lv/sadalas/pasvaldibu_finansu_uzraudziba/pasvaldibu_finansu_izlidzinasana/2021_gadam/> [↑](#footnote-ref-1)